google/wiki40b huggingface dataset:
Apsara

En apsara (sanskrit: अप्सरा) eller Accharā (Pāli) er en kvinnelig naturånd for skyene eller vannet i hinduistisk og buddhistisk mytologi. Ordet kan oversettes som nymfe, guddommelig nymfe eller guddommelig jomfru.
Apsaraer sees på som overnaturlige vesener: de ser ut som meget vakre og elegante unge kvinner som er meget dyktige danserinner. De er hustruer til gandharvaene, som er hofftjenere hos Indra. De danser til musikk spilt av deres menn, som regel i gudenes palass, og underholder gudene og falne helter. I deres egenskap av å oppvarte falne helter kan de sammenlignes med valkyriene fra nordisk mytologi. Apsaraer sies å være i stand til å skifte form og bestemme utfallet av spill og veddemål. Urvasi, Menaka, Rambha og Tilottama er de mest berømte blant dem. Apsaraer sammenlignes noen ganger med musene i oldtidens Hellas, ettersom hver av de 26 apsaraer ved Indras hoff representerer et bestemt aspekt i dansekunsten. Apsaraer er assosierte med vann og kan på den måten sammenlignes med nymfene, dryadene og najadene i oldtidens Hellas. De assosieres likeledes med fruktbarshetsriter.
Ostestempel

Ostestempel er et stempel til å merke eller dekorere ost med. Ostestempler er skåret i tre. Produsentstempler har gjerne produsentens navn, initialer eller produsentnummer. I noen bygder er det brukt ostestempler med rent dekorative motiver. Det kan være vanskelig å skille mellom slike stempler og smørroser som ble brukt til å dekorere smør med.
Den østlige halvkule

Den østlige halvkule er en betegnelse som kan brukes i geopolitisk  sammenheng som synonym for det man kaller den gamle verden. I denne sammenheng betyr det vanligvis Europa, Asia, Afrika og Oseania, på samme måte som  den vestlige halvkule betyr Amerika.
De geografiske betegnelsene «østlige halvkule» og «vestlige halvkule» er mindre praktiske betegnelser fordi det ikke er noen klar skillelinje mellom de to halvkulene, i motsetning til ekvator som ligger midt i mellom de to geografiske poler og deler korden i en nordlig og en sørlig halvkule. I navigasjon derimot er det viktig å kunne skille mellom disse to halvkulene.
I den praktiske geografien bruker en å  henlegge de deler av Afrika og Europa som ligger vest for nullmeridianen til den østlige halvkule.
Glommens og Laagens Brukseierforening

Glommens og Laagens Brukseierforening er en interesseorganisasjon for vannkraftprodusentene ved Glomma og Gudbrandsdalslågen. Den ble etablert i 1918 som en fortsettelse av Glommens Brukseierforening, stiftet i 1903. Organisasjonen holdt til i Oslo, men flyttet i 2005 til Lillehammer.
Glommavassdraget dekker ca. 1/8 av Norges areal og står for rundt 10% av Norges totale kraftproduksjon.
Walter Scheel

Bakgrunn

Etter å ha tatt abitur (artium) i 1938 begynte han som banklærling, og tjenestegjorde fra 1939 til 1945 i Luftwaffe, tilslutt som premierløytnant. Han meldte seg inn i NSDAP i dette tidsrommet.

Karriere

I 1946 ble han medlem av FDP. Etter krigen var han virksom som industrileder, både som direktør i industribedrifter og i industriforbundet. Deretter arbeidet han som selvstendig næringslivsrådgiver i Düsseldorf. I 1958 ble han direktør for markedsforskningsinstituttet Intermarket og finansselskapet Interfinanz.
Mellom 1950 og 1953 var han medlem av landdagen i Nordrhein-Westfalen. Deretter ble han innvalgt i det tyske parlamentet. Mellom 1958 og 1961 var han i tillegg medlem av Europaparlamentet, hvor han ledet komitéen for samarbeid med utviklingsland.
Han var føderal bistandsminister fra 1961 til 1966. Han var visepresident i det tyske parlamentet fra 1967 til 1969, og ble valgt til partiformann for FDP i 1968.
Han var utenriksminister og visekansler fra 1969 til 1974 og Tysklands president fra 1974 til 1979. Han fungerte også som kansler fra 7. til 16. mai 1974. Scheel er sammen med Willy Brandt blitt kalt «avspenningspolitikkens far». Deres nye Tysklandspolitikk møtte så stor motstand, både i opposisjonen og i egne partier, at regjeringen tapte sin flertallsstilling i Forbundsdagen som følge av de mange utmeldelsene fra SPDs og FDPs parlamentsgrupper. Senere fikk en lignende politikk likevel vind i seilene.
Walter Scheel fikk Karlsprisen i 1977, er æresborger av Solingen, Berlin, Bonn og Düsseldorf og æresdoktor ved universitetene Georgetown, Maryland (begge USA), Auckland (New Zealand), Bristol (Storbritannia) og Heidelberg (Tyskland).
I perioden 1980-1985 var han formann for Netzwerk Europäische Bewegung Deutschland.

Annet

Scheel ble også kjent som sanger. Han sang folkesangen Hoch auf dem gelben Wagen sammen med Männergesangsverein Düsseldorf, som i 1974 ble meget fremgangsrik i den tyske hitparaden.
Han var gift tre ganger. Med sin andre kone Mildred hadde han tre barn, i tillegg til en sønn adoptert fra Bolivia.
Undiner

Undiner eller ondiner (latin: unda, bølge) er i folketroen en slags ånder som er knyttet til vann. I sitt verk om alkymi, ble de beskrevet av Paracelsus som vannets elementærånder. De andre elementæråndene var ifølge Paracelsus sylfene, som er luftens ånder, salamandere, som er ildens ånder, og gnomene, som er jordens ånder.
Undinene opptrer også i europeisk folklore som Fe-lignende vesener, og navnet brukes også tidvis om andre vann-ånder. Beslektede mytologiske vesener er havfruer, vann-nymfer, selkier, sirener og andre vesener knyttet til vann. I noen eventyr er de istand til å tilegne seg en sjel ved å gifte seg med en mann og føde hans barn.
I den populære novellen Undine fra 1811 av den tyske forfatteren Friedrich de la Motte Fouqué, opptrer en undine som heltinnen. Denne romanen har inspirert produksjonen av operastykker og pianostykker som musikk til ballett.
Det tyske folkeeventyret om Ondine, forteller om en vann-nymfe som forbannet sin ektemann for utroskap, ved å stanse hans åndedrett dersom han noensinne skulle sovne. Eventyret danner den historiske bakgrunnen for navnet «Odines syndrom», en sykdom hvor det autonome nervesystemet hos pasienten ikke sørger for et automatisk åndedrett, noe som gjør det svært farlig når pasienten sovner.

Særpreg ved undiner

Paracelsus beskrev undinene som vann-nymfer eller vann-ånder, og en av de fire elementærånder som knyttes til de tradisjonelle fire elementer.
I folketroen er undinene vanligvis å finne i skogstjern og bekker, myrlent terreng og innsjøer. De har en vakker stemme, som noen ganger kan overdøve lyden fra vannet. Ifølge noen legender kan ikke undinene få noen sjel før de gifter seg med en mann og føder hans barn. Denne siden av mytene har gjort undinene til et populært motiv i romantisk og tragisk litteratur.

Folke-eventyret om ondine's søvn

I det tyske folkeeventyret som er kjent som Ondines søvn, er Ondine en vann-nymfe. Hun var svært vakker, og udødelig liksom andre vann-nymfer. Dersom hun skulle bli forelsket i en dødelig mann, og føde barn sammen med ham, ville hun likevel miste sin udødelighet.
Ondine blir til slutt forelsket i den vennlige ridderen Lawrence, og de giftet seg. Under vielsen sverget Lawrence evig kjærlighet og trofasthet overfor henne. Et år etter bryllupet, fødet Ondine hans barn. Fra samme øyeblikk begynte hun å eldes, og mistet sin fysiske skjønnhet, inntil Lawrence mistet interessen for sin kone.
En ettermiddag var Ondine gående nær stallene da hun hørte ektemannens velkjente snorking. Da hun gikk inn i stallen, fikk hun se Lawrence liggende i armene til en annen kvinne. Ondine rettet hennes finger mot ham, noe som han følte som et hardt slag, og vekket han brått og overraskende. Ondine forbannet ham ved å si: «Du sverget trofasthet til meg ved hvert eneste våkne åndedrett, og jeg aksepterte din ed. Så la det forbli slik. Så lenge som du er våken, skal du ha ditt åndedrett, men dersom du noensinne skulle falle i søvn, da vil dette åndedrettet bli tatt i fra deg og du vil dø!»
Sjona

Sjona er en 30 kilometer lang fjord på Helgeland i Nordland fylke. Fjorden begynner ved Sjonøya i Lurøy kommune og møter Lillesjona innafor Handnesøya (Nesna kommune) før den løper videre innover til Sjonbotn og Nordsjona (Rana kommune).
Fjordens største dyp er på 634 meter.
Noen av de største elvene som renner ut i Sjona er Flostrandelva, Helgåga og Botnelva. Det fiskes anadrome laksefisk i alle disse, og Flostrandvassdraget er spesielt kjent for sin sjørøye.
Botnelva er utløp fra Sjona kraftverk som er et av Helgelandskraft sine største kraftverk. I forbindelse med den økte tilførselen av ferskvann dette har gitt til fjorden (dette vannet skulle egentlig rent ut i fjordarmen Utskarpen i Rana) er det opprettet et isfond som bevilger midler til isforebyggende tiltak for fiskere og andre fastboende ved fjorden.
I motsetning til mange andre fjorder har Sjona ingen terskel ved munningen, og det er derfor stor utskiftning av vannet i fjorden.

Etymologi

Fjordnavnet Sjona uttales [şo:´næ] i Lurøy kommune og [şo:´na] i deler av Rana kommune. Det er trolig avledet av norrønt femininum sjón, «syn», kanskje fordi fjorden er bred og rett, slik at man fra den ytre delen kan se langt innover. Navnet er nedtegnet første gangen i Aslak Bolts jordebok fra 1432 under «i Sionen».
Carstensfjella

Carstensfjella er et fjellparti ved Kronprins Olav Kyst i den østlige delen av Dronning Maud Land. Fjellpartiet strekker seg om lag ni kilometer østover fra Kapp Begichev og er navngitt etter antarktispioneren Carsten Borchgrevink.
Canadas Grand Prix 2006

Rapport

Bortsett fra ved ett tilfelle var ikke Fernando Alonso truet under dagens løp i Canada. Han vant foran Michael Schumacher som passerte Kimi Räikkönen på den siste runden før mål.
Juan Pablo Montoya og Nico Rosberg kolliderte på den første runden. Rosberg måtte kutte en sjikane for å holde Montoya bak seg, noe som førte til at colombianeren bestemt mente at Rosberg burde slippe ham forbi og kampen dem i mellom førte til at de krasjet og Rosberg var ute av løpet. Montoya måtte bryte en stund senere etter at han var borti en av kantene rundt banen.
Kimi Räikkönen fikk problemer med å få skiftet høyre bakhjul ved det første depotstoppet på grunn av en feil med clutchen, men de klarte imidlertid å få skiftet dekket til slutt. Problemene med clutchen førte også til at han kvelte bilen ved det andre stoppet, og tapte noen sekunder der også.
Sikkerhetsbilen var ute flere ganger, og spilte også en viktig rolle ettersom den bidro til å samle feltet rett før slutt. Dermed fikk Michael Schumacher en mulighet til å komme helt opp i ryggen på Räikkönen, der han klarte å utnytte en førerfeil fra finnen på den siste runden.
David Coulthard klarte å passere Jenson Button helt på slutten, og sikret dermed 8.-plassen for Red Bull.
Hjemmefavoritten Jacques Villeneuve så bra ut helt frem til 59. runde da han satte bilen sin i veggen.
Minalin

Minalin (Bayan ng Minalin) er en kommune i Filippinene. Kommunen ligger på øya Luzon, og tilhører provinsen Pampanga. Folkemengden var på 47 713 innbyggere ved folketellingen i 2015.
Holmen stavkirke (Sigdal)

Holmen stavkirke (eller Sigdal stavkirke) var en stavkirke i Sigdal kommune i Buskerud, like nord for prestegården og ca. 500 meter fra den nåværende kirken.
Stavkirkens alder synes ukjent, og heller ikke kirkens opprinnelige utseende later til å være godt kjent. Kirken ble omfattende endret på 1600-tallet. Eneste kjente illustrasjon er en tegning utført av prestedatteren, Kaja Stub, i 1845. Beskrivelsen av stavkirken bygger på en kombinasjon av denne og skriftlige nedtegnelser. Kirken antas å ha hatt rektangulært skip og smalere kor, og dette koret har så blitt revet omkring midten av 1600-tallet og erstattet med et tømret kor. Det nye koret har etter tegningen å dømme hatt samme høyde og bredde som skipet, som var blitt forlenget vestover i 1628. Kirken ble utvidet til korskirke på 1700-tallet. En beskrivelse ført i pennen av sogneprest Jens Krogh Stub tyder på at de forskjellige delene ikke stod så godt til hverandre rent arkitektonisk.
Av inventaret er altertavlen overført til Norsk Folkemuseum, mens prekestolen og døpefonten er i bruk i dagens kirke. Tavlen ble anskaffet til stavkirken i 1653, og det antas at det er den samme tavlen som Christopher Bildsnider utførte noe arbeid på i 1672, og som ble malt i 1687. Den ble overmalt i 1727. I 1695 fikk kirken prekestol og døpefont med himlinger. «Norges kirker» gjør ikke rede for disse inventarstykkenes skjebne, men ser ut til å mene — med støtte i Roar Hauglid — at det som faktisk ble overført, ble laget av Thomas Blix bare 25 år senere.
Stavkirken ble etter hvert i dårlig stand, og den begynte å sige. På 1840-tallet ble det besluttet å oppføre ny kirke. Dette tok litt tid, men dagens kirke ble innviet 9. november 1853 ca. 500 meter lenger vest, på den andre siden av prestegården og nærmere Prestfoss sentrum. Den gamle kirkegården var imidlertid i bruk til 1890, og den holdes fremdeles i hevd. Et gjerde ble satt opp rundt det meste av den gamle kirkegården i 1968, men det skal finnes enkelte gravminner utenfor det.
Intelligent design

Intelligent design, forkortet ID, er en oppfatning om at visse egenskaper ved universet, blant annet grunnleggende trekk ved levende organismer, utviser karakteristika som er resultatet av en intelligent årsak eller virkekraft, i motsetning til av en ikke-styrt prosess som f.eks. evolusjon ved tilfeldige mutasjoner og naturlig utvalg, og at det er mulig å etablere vitenskapelige kriterier for å bestemme hvilke fenomener i naturen som skyldes intelligent design, til forskjell fra fenomener kan ha blitt til som et resultat av fysiske lover og tilfeldigheter 
Blant intelligent design-bevegelsens mest profilerte talsmenn er, jusprofessoren Phillip E. Johnson, biokjemikeren Michael Behe og matematikeren William Dembsky. Alle disse har tilknytning til tankesmien The Discovery Institute i USA. Johnson populariserte uttrykket «intelligent design» i sin nåværende betydning i sin bok Darwin on Trial fra 1991. Dembski er mest kjent for å ha etablert en framgangsmåte, mest kjent som Dembski's filter, for å skille design fra tilfeldige fenomener og fenomener som er bestemt av naturlover. Forskere innenfor intelligent design-bevegelsen bruker denne framgangsmåten for å teste om objekter eller fenomener i naturen er blitt til som et resultat av en intelligent styrt prosess, naturlov eller ved en tilfeldighet. Filteret søker først å undersøke om et fenomen eller hendelse kan tilskrives en statisisk lovmessighet eller forklares ved statistisk tilfeldighet. Hvis en inntruffet begivenhet er så usannsynlig at den ikke kan forklares ved lovmessighet eller tilfeldighet, anses begivenheten å inntreffe med bakgrunn i design.  
Begrepets historie kan spores tilbake til læreboken Creation Biology. Creation Biology undergikk atskillige revisjoner før den endte som læreboken Of Pandas and People. En av disse revisjoner var en utskiftning av ordet «creation» (skapelse) med ordene «Intelligent Design». Endringen var et resultat av en kjennelse i USAs Høyesterett som avgjorde at kreasjonisme i juridisk forstand var å betrakte som en religion, og offentlig finansierte amerikanske skoler kunne derfor ikke omtale kreasjonisme i sin biologiundervisning.
Til tross for det påståtte vitenskapelige potensialet, har intelligent design bidratt med svært få publikasjoner i vitenskapelige tidsskrifter, og av de som er publisert er et uforholdsmessig stort antall senere blitt tilbakekalt, da de er blitt kjent vitenskapelig uredelige (kildehenvisning?). Dette, samt IDs opprinnelse, er blant de vesentligste grunnene til at kritikere av intelligent design hevder at ID bare er et forsøk på å omgå den tidligere nevnte høyesterettsdommen.
Insolvens

Insolvens er et vilkår i norsk og andre lands konkursrett for konkurs, og er definert i Norge konkursloven som at skyldneren har problemer med å innfri sine økonomiske forpliktelser etter hvert som de forfaller (illikviditet) og vedkommende er i økonomisk underbalanse (insuffisiens).
Insolvens består av to faktorer, insuffisiens og illikviditet, som begge må være oppfylt. Insuffisiens inntreffer når skylderens eiendeler og inntekter ikke er tilstrekkelig til å dekke pådratt gjeld, og illikviditet inntreffer når skylderen ikke er i stand til å betale sine forpliktelser ved forfall. Det forutsettes videre at betalingsvanskelighetene ikke er av forbigående karakter.
Insolvens foreligger ikke når skyldnerens eiendeler og inntekter tilsammen antas å kunne gi full dekning for skyldnerens forpliktelser, selv om oppfyllelsen av forpliktelsene vil bli forsinket ved at dekning må søkes ved salg av eiendelene.
Insolvens er ikke et synonym for konkurs, men en forutsetning for å få åpnet en konkurs.
Det motsatte av å være insolvent er å være solvent.
Grunnkretser i Voss kommune

Grunnkretser i Voss kommune er delområder og grunnkretser som seksjonerer Voss kommune, Hordaland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Hypselogenia

Utseende

Middelsstore (15-30 millimeter), blankt svarte gullbasser med hvite tegninger. Hannen har et bredt, skovlformet horn i pannen. Disse billene har en bred og kraftig kroppsbygning.

Levevis

Larvene utvikler seg i muld som samler seg i råtnende trestammer. De voksne billene kommer gjerne til overmoden frukt og utflytende sevje.

Utbredelse

Slekten er utbredt i det sørlige og østlige Afrika.
Gill Marcus

Bakgrunn

Hun ble født i Johannesburg, og begge foreldrene hennes var antiapartheid-forkjempere. Hennes besteforeldre kom fra Litauen, men begge hennes foreldre, Molly og Nathan, ble født i Johannesburg. Foreldrene var medlemmer av South African Communist Party.

Eksil i London

Marcus startet på et Bachelor of Commerce-studium på University of the Witwatersrand i Johannesburg, men måtte bli med til London da foreldrene dro i eksil i 1969. Imidlertid fortsatte hun studiene på samme universitet, ved hjelp av brevveksling. I London drev hun familiens salatbar i Knightsbridge, men ble også medlem av South African Communist Party og ANC. I ANC arbeidet hun med informasjonsinnsamling, og hun ble etterhvert redaktør i deres nyhetsbulletin, en stilling hun hadde i 15 år.

Retur til Sør-Afrika

I 1970 ble forbudet mot ANC opphevet, og hun flyttet tilbake til Sør-Afrika etter 21 år i eksil. Hun var en av de første ANC-medlemmene som flyttet tilbake til Sør-Afrika, og hun ledet deres avdeling for informasjon og publisitet fram til 1994. Fram mot valget i Sør-Afrika i 1994, som var Sør-Afrikas første frie valg etter slutten på apartheid, var hun sentral i ANCs mediapolitikk i valgkampen. I valget ble hun stemt inn i parlamentet og ble leder for Joint Standing Committee on Finance. I 1996 ble hun visefinansminister, og i 1999 visesentralbanksjef for Sør-Afrikas sentralbank, mens Tito Mboweni var sentralbanksjef. Hun var da den første visesentralbanksjefen i Sør-Afrikas historie. 
Da hennes femårsperiode som visesentralbanksjef var omme i 2004, valgte hun å forlate sentralbanken, fordi samarbeidet med Mboweni ikke fungerte. Hun gikk da til Gordon Institute of Business Science, der hun ble professor i Policy, Leadership and Gender Studies (politikk, ledelse og kjønnsstudier). Fra 2007 var hun styreformann i Absa Group, fram til hun returnerte til sentralbanken i 2009.
Den 9. november 2009 ble hun utnevnt til Sør-Afrikas niende sentralbanksjef, landets første kvinnelige.
Dahanu kraftverk

Dahanu kraftverk, egentlig Dahanu Thermal Power Station (DTPS), er et kullkraftverk beliggende ved havet nær utløpet av elva Surya, i delstaten Maharashtra i India. Anlegget ligger 32 km fra Surya-demningen. Det har en installert produksjonskapasitet på 500 MW fordelt på to like store blokker/turbiner à 250 MW. Operatør er det indiske selskapet Reliance Energy.
Anlegget ble utbygd i årene 1990–1996, med ISO 9001-sertifisering i 1998 og 2001. Brenselstypen er årlig 2,1 millioner tonn bitumenøst kull, som fordeles på 1,7 millioner tonn fra andre steder i India, og 0,4 millioner tonn importert fra utlandet. Det brukes også noe fyringsolje, men ikke mye. Hver time brukes 84 000 m³ sjøvann til kjøling. Utnyttelsesgraden er ekstrent møy, med en load-faktor (PLF) tidvis over 102%.
Årlig produksjon i 2006–07 var totalt 4,118 TWh, og utslippene av CO₂ var 3,8523 millioner tonn.
Orica

Utseende

Pachystolini er små til middelsstore, brunlige trebukker. Kroppsformen er sylindrisk. Dekkvingene har ofte lysere tegninger.

Levevis

Som de fleste andre trebukker borer larvene i ved.

Utbredelse

Arten lever på Madagaskar.
Pagodebål

Pagodebål er en båltype som er velegnet som leirbål fordi det brenner lenge.

Fremgangsmåte

Bålet bygges ved å legge noen vedkubber inntil hverandre. Kubbene bør være omtrent samme størrelse. Legg flere kubber inntil hverandre på tvers av de første. Du velger selv hvor mange lag du vil ha.
Legg to nye kubber på tvers av de forrige. Disse skal ligge lengst mulig fra hverandre. Gjenta to-tre ganger slik at du får plass i midten til å bygge et lite pyramidebål og tenne det.
I praksis bygger man pyramidebålet først og så legger på de større kubbene i pagodebålet etterpå. Slik kan man også gjøre pagodebålet litt mindre mot toppen, slik at ilden får bedre tak.

Atferd

Siden ilden sprer seg raskere oppover enn nedover, så er det mulig å få bålet til å brenne lengre med å legge flere lag med vedkubber nederst. Dersom de nederste lagene er ferske, vil de hjelpe til med å beskytte bakken under. Man kan også bruke tørre kubber nederst og få et leirbål som brenner lenge.
Pagodebål egner seg godt om vinteren siden det tar litt tid før det smelter snøen under og bålet synker ned og blir borte.
Kulelager

Kulelager er en mekanisk innretning som gjør det mulig å holde fast en roterende aksling, ved at lagringen består av en indre ring, som er festet rundt akselen og en ytre ring som står fast. Mellom disse kan det ligge én eller flere rader med kuler som kan bevege seg i spor som er frest inn i ringene. Siden kulenes anleggsflater på begge sider er små, blir friksjonen liten og varmgang og slitasje tilsvarende redusert.
Den som først tok patent på et kulelager var britiske Philip Vaughan i 1794.
Kulelagrene finnes i mange forskjellige størrelser og utførelse. Et eksempel er kamrullelager.
Charles Joys

Liv

Han var sønn av kjøpmannen Richard Joys (1864–1911) og Marthe Françoise Hofgaard (1874–1939), og ble cand. philol. med hovedfag i historie i 1937. Fra 1938 til 1944 var han lektor ved Bodø offentlige høyere almenskole, og fra 1946 ved Sydneshaugen skole i Bergen. På 1950-tallet var han universitetslektor i fransk ved Universitetet i Bergen.
Joys' fagfelt var norsk middelalderhistorie. Han utga en bok om Biskop og konge. Bispevalg i Norge 1000–1350 (1948), og skrev om middelalderen i norgeshistorien Vårt folks historie (1963).
Friidrett under Samveldelekene 2018 – 4 × 400 meter stafett menn

4 × 400 meter for menn var en del av friidrett under Samveldelekene 2018, og ble arrangert på Carrara Stadium 13. og 14. april 2018.